作者:雍陶
標題:和河南白尹西池北新葺水齋招賞十二韻
內容:二室峰前水，三川府右亭。亂流深竹徑，分繞小花汀。池角通泉脈，堂心豁地形。坐中寒瑟瑟，床下細泠泠。雨夜思巫峽，秋朝想洞庭。千年孤鏡碧，一片遠天青。魚戲搖紅尾，鷗閑退白翎。荷傾瀉珠露，沙亂動金星。藤架如紗帳，苔牆似錦屏。龍門人少到，仙棹自多停。遊憶高僧伴，吟招野客聽。餘波不能惜，便欲養浮萍。